แบงก์ยันสภาพคล่องล้น
สภาพคล่องแบงก์ครึ่งปีหลังยังท่วมระบบ กสิกรฯ คาดสินเชื่อโต 4-6% ตามลงทุนภาครัฐ
25 พ.ค. 2559

สภาพคล่องแบงก์ครึ่งปีหลังยังท่วมระบบ กสิกรฯ คาดสินเชื่อโต 4-6% ตามลงทุนภาครัฐ
บริษัท ศูนย์วิจัยกสิกรไทย ประเมินว่า สภาพคล่องของระบบธนาคารพาณิชย์ครึ่งปีหลังยังคงทรงตัวในระดับสูง โดยคาดว่าแนวโน้มการปล่อยสินเชื่อในช่วงที่เหลือของปีจะปรับตัวดีขึ้น ทำให้ทั้งปียอดปล่อยสินเชื่อจะเพิ่มขึ้น 4-6% เนื่องจากหลังจากเศรษฐกิจไทยไตรมาสแรกเติบโตดีเกินคาด จะทำให้สินเชื่อภาคธุรกิจฟื้นตัว ในกลุ่มสินเชื่อเพื่อการลงทุนระยะยาวของผู้ประกอบการรายใหญ่ที่ล้อไปโครงการลงทุนภาครัฐ ขณะที่สินเชื่อรายย่อย คาดว่าจะได้รับแรงขับเคลื่อนจากสินเชื่อที่อยู่อาศัยในลูกค้าระดับกลาง บน ที่เป็นลูกค้าหลักของธนาคาร และสินเชื่อเช่าซื้อน่าจะดีขึ้น หลังผลกระทบจากโครงการรถคันแรกเริ่มลดลง และราคารถมือสองผ่านพ้นจุดต่ำสุดแล้ว
อย่างไรก็ตาม ยังต้องติดตามความคืบหน้าของการเบิกจ่ายงบประมาณลงทุนของภาครัฐ ที่จะมีผลต่อทั้งการฟื้นตัวของเศรษฐกิจ และความเชื่อมั่นในการเบิกใช้สินเชื่อของภาคเอกชนในระยะต่อไป รวมถึงทิศทางการระดมทุนของธุรกิจผ่านตลาดตราสารหนี้ซึ่งออกมาค่อนข้างหนาแน่นในช่วงที่ผ่านมา
สำหรับทิศทางของเงินฝาก คาดว่าขยายตัวในระดับต่ำ โดยธนาคารยังคงพยายามดูแลการเติบโตของเงินฝากให้สอดคล้องกับการเติบโตของสินเชื่อ ควบคู่ไปกับบริหารต้นทุนเงินฝาก 
ทั้งนี้ สภาพคล่องเดือน เม.ย. 2559 ผ่อนคลายขึ้น โดยสินเชื่อสุทธิปรับเพิ่ม 3,031 ล้านบาท มียอดคงค้าง 10.40 ล้านล้านบาท เงินฝากอยู่ที่ 11.35 ล้านล้านบาท เพิ่มขึ้น 6.75 หมื่นล้านบาท จากเดือนก่อน ทำให้สัดส่วนเงินให้สินเชื่อรวมต่อเงินฝากรวมกับตราสารหนี้อยู่ที่ 89.24% เทียบกับระดับ 89.71% ในเดือนก่อนหน้า ขณะที่สัดส่วนสินทรัพย์สภาพคล่องต่อสินทรัพย์รวม เพิ่มขึ้นเป็น 21.77% จาก 21.35% ในเดือน มี.ค.